Gairebé tres anys d´una legislatura que desemboca en eleccions anticipades - Empordà\nGairebé tres anys d'una legislatura que desemboca en eleccions anticipades\nCronologia d'un mandat marcat pel procés sobiranista de llarg recorregut des de la Diada de 2012\nBarcelona | EFE 14.01.2015 | 22:11\nL'anunci del president de la Generalitat, Artur Mas, que avança les eleccions catalanes per al pròxim 27 de setembre implica que el seu mandat no arribarà als tres anys de durada, en el marc un procés sobiranista de llarg recorregut des de la Diada del 2012.\n13 setembre.- El president de la Generalitat, Artur Mas, demana un Estat propi per a Catalunya després de fracassar la seva proposta de pacte fiscal després de reunir-se amb Mariano Rajoy.\n25 setembre.- Artur Mas anuncia eleccions per al 25 de novembre i defensa que arriba el moment que Catalunya exerceix el dret a decidir el seu futur polític.\n25 novembre.- CiU és el partit més votat a les eleccions autonòmiques, però no aconsegueix la majoria absoluta. Perd 12 escons, pel que necessita ERC, segona força, com soci parlamentari\n19 desembre.- Mas i Junqueras signen l'acord de legislatura, que fixa una consulta sobiranista per al 2014\n23 abril.- Neix la plataforma Societat Civil Catalana, recolzada per partits contraris a la independència.\n25 juliol.- Artur Mas completa el relleu a la cúpula de CDC després de la marxa definitiva d'Oriol Pujol de la secretaria general i posa al davant Josep Rull com coordinador general del partit.\n- El mateix dia l'expresident de la Generalitat Jordi Pujol (CiU) declara en un comunicat que va ocultar diners a l'estranger.\n30 juliol.- Entrevista a la Moncloa entre Artur Mas i el cap del Govern, Mariano Rajoy, qui li reitera que la consulta "ni es pot celebrar ni es celebrarà" perquè és "il·legal".\n13 octubre.- En una cimera, Mas informa a ERC, ICV-EUiA i CUP que no podrà fer la consulta del 9N en els termes del decret.\n14 octubre.- Mas anuncia que durà a terme una consulta alternativa el 9N.\n13 novembre.- Mas inicia amb Junqueras la seva primera ronda de contactes amb força sobiranistes per acordar els pròxims passos en el procés sobiranist\n9 gener- Transcendeixen tres propostes de Mas a Junqueras que inclouen avançament electoral a 2015, amb les que el president intenta trobar una sortida després de l'oposició d'ERC a la seva llista.


L’any 2014 es van generar 30.296 tones de residus a Rubí. Gràcies a la recollida selectiva es van aconseguir recuperar un 28,5% d’aquests materials. Diàriament, generem una gran quantitat de residus innecessaris que cal gestionar. Aquesta gestió és molt costosa, no només a nivell econòmica, sinó també a nivell ambiental. Per aquest motiu és important tenir en compte quins d'aquests es produeixen a la nostra llar i reflexionar sobre el nostre model de consum. A Rubí treballem per arribar a no generar tots aquests residus de manera prioritària. Aquest treball es tradueix en campanyes de sensibilització.\nActualment, la reutilització i la preparació per a la reutilització és una via essencial per allargar la vida dels productes i materials i, per tant, en la prevenció d'aquests com a residus. Per allargar la vida dels objectes es porten a terme diferents recursos i serveis.\nPoden haver molts motius pels quals et vulguis desprendre d'un llibre... però pensa que, de ben segur, hi ha algú a qui li pugui interessar!


Cua a causa d'un dels controls dels mossos d'esquadra a Gran Via direcció sud aquesta tarda XAVIER BERTRAL\nBarcelonaEls últims dos dies el trànsit havia crescut a Catalunya entre un 4% i un 8%, però aquest dijous, quan coincidia amb la tradicional operació sortida de Setmana Santa, ha tornat a baixar. Fins a les 19.30 h, la circulació de vehicles s'ha reduït un 9% en la sortida i un 8,7% en l'entrada, respecte al dijous de la setmana passada, als accessos de l'àrea metropolitana de Barcelona. Tot i això, aquesta tarda s'han pogut veure algunes retencions –sobretot a les rondes i a la Gran Via–, que des del Servei Català de Trànsit han atribuït als controls que han fet els Mossos d'Esquadra perquè només deixen un carril obert. De fet, la policia ha duplicat els controls, perquè fins ara un miler d'agents en feien uns 200 cada cap de setmana i, en canvi, des d'aquest dijous i fins dilluns hi ha gairebé uns 500 controls a tot el país amb 2.000 mossos.\nUn dels controls dels mossos d'esquadra a Gran Via direcció sud aquesta tarda Xavier Bertral\ntrànsit mobilitat Covid-19


VidaCaixa obté un benefici net de 100 milions d'euros en el primer semestre, un 13% més que al junt del 2008 | VidaCaixa\n[F38][NdP-12] VidaCaixa obté un benefici net de 100 milions d'euros en el primer semestre, un 13% més que al junt del 2008\nVidaCaixa obté un benefici net de 100 milions d'euros en el primer semestre, un 13% més que al junt del 2008\nEl Grup mostra un fort creixement en el volum de primes ingressades, impulsat pel negoci d’assegurances de vida-estalvi\nVidaCaixa Grup, líder en el mercat espanyol d’assegurances de vida i plans de pensions, opera a través de les companyies asseguradores VidaCaixa i SegurCaixa\nLa base de clients individuals del Grup s’ha incrementat en 150.000 respecte al primer semestre de l’exercici anterior i s’acosta als 3,3 milions de persones\nEls recursos en gestió del Grup pugen a 29.329 milions d’euros, un 4,6% més, amb creixements semblants en els negocis de plans de pensions i d’assegurances de vida\nEn el negoci d’estalvi, es tanca el primer semestre amb un volum de primes i aportacions superior als 1.800 milions d’euros, la qual cosa suposa un augment interanual del 72%\nVidaCaixa –el Grup Assegurador de “la Caixa”, integrat en el holding Criteria CaixaCorp– ha obtingut un benefici net consolidat de 100,6 milions d’euros durant el primer semestre del 2009, un 13% més que dotze mesos enrere. La base de clients individuals s’ha incrementat en 147.934 persones, arribant als 3.296.492 assegurats i partícips, mentre que la base de clients empresa puja a 41.000, un 25% més que al juny del 2008.\nDurant els primers sis mesos de l’exercici, VidaCaixa ha comercialitzat primes i aportacions per un valor de 2.238 milions d’euros, la qual cosa suposa un important creixement del 57% respecte al juny del 2008.\nA aquest increment hi ha contribuït de manera destacada el negoci d’estalvi, especialment les assegurances de vida-estalvi, de les quals s’han comercialitzat 1.259 milions d’euros en primes, un 106% més que al juny del 2008. Els principals impulsors d’aquest desenvolupament, amb un creixement del 141%, han estat els productes per a clients individuals, especialment els de rendes vitalícies i també els PIES (Pla Individual d’Estalvi Sistemàtic). Tots dos productes gaudeixen de beneficioses característiques financeres i fiscals, que els converteixen en els instruments ideals per generar i gestionar l’estalvi finalista. D’altra banda, les assegurances de vida-estalvi col·lectives comercialitzades per VidaCaixa Previsió Social –la divisió de VidaCaixa especialitzada en aquest negoci– també han mostrat una evolució excel·lent durant els primers sis mesos de l’any, amb un creixement del 47%, fruit de l’increment en les operacions de plans de prejubilació i jubilació.\nEn el negoci de plans de pensions, el volum d’aportacions ingressades ha estat de 570 milions d’euros, amb un excel·lent ràtio de creixement del 26% respecte al juny del 2008. Destaca el ritme de desenvolupament dels plans de pensions d’ocupació, les aportacions dels quals han crescut a una taxa del 60%, producte un cop més de l’increment en les operacions de plans de jubilació. Les aportacions a plans del sistema individual no s’han quedat pas enrere i, amb un volum de 387 milions d’euros, han crescut a un positiu ritme del 15%.\nPel que fa als recursos gestionats pel Grup, aquests superen els 29.300 milions d’euros, amb un creixement interanual del 5%, fruit de creixements similars en els negocis d’assegurances i plans de pensions.\nEn l’àmbit de les assegurances de risc destaca l’evolució del ram d’autos, que, malgrat la seva joventut, acumula un volum de primes de 35 milions d’euros, xifra que representa un creixement del 76% respecte a l’exercici precedent i el consolida com un ram d’importància estratègica en l’oferta del Grup. L’estoc de vehicles assegurats per SegurCaixa Auto i SegurCaixa Moto, a 30 de juny, supera els 135.000.\nD’altra banda, les assegurances de salut han acumulat un volum de primes semblant al del ram d’autos, amb 37 milions d’euros, i un creixement interanual del 28%. Aquesta dada recull el vigor en el desenvolupament de les assegurances d’assistència sanitària i incapacitat laboral per a pimes i autònoms. El Grup comercialitza també assegurances d’assistència sanitària i dental per a clients individuals, les primes de les quals s’han incrementat un 19% respecte al 2008.\nEn el ram d’assegurances de la llar, i malgrat les dificultats derivades de l’entorn actual en el sector immobiliari del nostre país, el creixement en primes respecte a l’exercici precedent ha estat del 6%, amb un volum de 81 milions d’euros. A 30 de juny de 2009, el nombre de llars cobertes amb productes de la gamma de multiriscos de la llar de SegurCaixa supera les 730.000. Així mateix, les assegurances de vida-risc i accidents també han crescut a un ritme del 6%, amb un volum de primes de 256 milions d’euros.\nAl tancament del primer semestre, el Grup ocupa la quarta posició del rànquing de primes en assegurances totals, escalant 5 posicions respecte a la situació a desembre del 2008. La seva quota de mercat puja a un 5,42%, respecte al 3,44% al tancament del 2008.\nAl juny d’aquest any, VidaCaixa va ampliar els seus Recursos Propis amb un increment de capital de 84 milions d’euros subscrit íntegrament per Criteria CaixaCorp. El desembors s’ha produït amb l’objectiu de refermar el fort creixement del Grup, bo i mantenint el seu elevat nivell de solvència.


Risto el rondinaire: Diari Ara: "Com es pot arribar a tenir un sistema educatiu com el finlandès?"\nDiari Ara: "Com es pot arribar a tenir un sistema educatiu com el finlandès?"\n(Sé que comença a ser una mica pesada la comparació constant del model d'escola catalana amb la finlandesa, però m'ha semblat interessant l'article...)\nEl sistema educatiu finlandès està en el punt de mira de mig món gràcies als bons resultats obtinguts a l’informe PISA, mentre que el nivell dels estudiants catalans està per sota de la mitjana europea.\nQuina és la clau de l’èxit del model finlandès, que tot just aquest curs ha incorporat un nou canvi en el currículum? Com es podria acostar el sistema català al nòrdic? Alguns experts de la UOC assenyalen que el primer pas seria disposar d’una legislació més estable i no pas tenir una llei nova cada vegada que hi ha un canvi de govern. Asseguren, també, que caldria tenir més en compte les recerques i les evidències científiques en educació per poder anar-se adaptant a les noves necessitats de la societat.\nAcaba de començar un nou curs escolar amb el fantasma de les revàlides a final de cicle, una de les novetats que incorpora la llei orgànica per a la millora de la qualitat educativa (Lomce), més coneguda com a llei Wert. Aquesta ja és la setena reforma educativa a Espanya des del 1970. A Finlàndia, en canvi, «no hi ha hagut canvis substancials des del 1978», explica el professor de la Universitat Oberta de Catalunya (UOC) Albert Sangrà. De fet, Sangrà, que és director de la Càtedra UNESCO, creu que «l’estabilitat del sistema és el que els ha permès recollir bons resultats al cap dels anys».\nSi tenen, però, uns resultats tan bons, per què calia un canvi? «El nou currículum finlandès busca més aviat una actualització i una adequació més bona a les demandes socials», assegura Lourdes Guàrdia, directora del màster universitari d’educació i TIC ('e-learning') de l’eLearn Center de la UOC. Això implica tenir més en compte el paper rellevant de les TIC, que són, precisament, una de les 7 àrees bàsiques que es treballen a les escoles finlandeses. «Això sí, només introdueixen les noves tecnologies quan té sentit fer-ho per facilitar un canvi metodològic més profund», aclareix Albert Sangrà, que considera que aquí encara no creiem prou en les TIC. Per a ell, és totalment absurd substituir pissarres de guix per pissarres digitals o llibres de text per ordinadors portàtils si aquest canvi no s’acompanya de noves metodologies.\nCom ens podem acostar, doncs, al model finlandès? Segons Lourdes Guàrdia, «cal estar al dia, adaptar-se a les noves necessitats i educar per al context actual, i això demana una revisió permanent del sistema educatiu i capacitat d’adaptació». El professor Sangrà, a més, reclama menys burocràcia i uns sistemes de presa de decisions més àgils, perquè els resultats de la recerca puguin tenir un impacte més gran en les decisions polítiques en matèria educativa.\nMés atenció a l’evolució de l’alumne\nCatalunya i Andalusia ja han anunciat que no aplicaran les revàlides de la Lomce i hi ha 11 comunitats autònomes més contràries a aquestes proves, que, molt clarament, apunten en sentit contrari al sistema educatiu finlandès. I és que a Finlàndia pràcticament no se’n fan, d’exàmens, ni es posen notes quantitatives, sinó que s’elaboren uns informes en què s’observa l’evolució de l’alumne. D’aquesta manera no se’ls compara amb altres alumnes, sinó amb ells mateixos, perquè «l’objectiu és superar-te a tu mateix», afirma Albert Sangrà.\nPer al professor Sangrà, el sistema d’exàmens d’aquí no acaba de funcionar, «perquè no avalua allò que diem que volem avaluar». Hi ha massa obsessió per quantificar l’aprenentatge dels alumnes i no tanta per saber si realment aprenen, si hi ha hagut una evolució. Per la seva banda, Lourdes Guàrdia veu imprescindible implicar l’alumne en el sistema d’avaluació, que, de fet, hauria de ser part del procés formatiu.\nAlbert Sangrà encara aniria més enllà. Pensa que és el moment de fer canvis en profunditat: en el contingut del currículum, és a dir, en el que s’ha d’aprendre; en els horaris, és a dir, en quan s’ha d’aprendre —que inclouria un debat sobre si s’han de posar deures—, i també en les metodologies, en com s’ha d’aprendre.\nMenys «empollar» i més aprendre\nEn comptes d’intentar aprendre noms i xifres o conceptes vinculats a una sola disciplina teòrica, s’hauria de treballar per mitjà de projectes que relacionin diferents continguts i matèries, uns projectes que responguin a la realitat que envolta els nens i nenes, explica el professor Sangrà. D’aquesta manera, «el que s’aprèn té més sentit i es fixa molt millor en el pensament». Lourdes Guàrdia és del mateix parer: «Contextualitzar els aprenentatges és fonamental; cal despertar l’interès dels estudiants fent-los entendre per què necessiten aprendre un concepte o desenvolupar una habilitat».\nEl nou currículum finlandès proposa un sistema de treball per projectes en què diferents professors poden treballar amb diversos grups d’alumnes alhora, i en què s’aborden temes i fenòmens que els interessen a ells. Els alumnes participen tant en el disseny i el desenvolupament de l’activitat com en l’avaluació. «Aquí ja hi ha escoles més avançades que han començat a treballar amb metodologies semblants», puntualitza Lourdes Guàrdia, però no és ni de bon tros un fenomen generalitzat.\nA Finlàndia, les diferències entre les escoles són mínimes. Tots els centres són de gran qualitat i els pares no s’enfronten al fet d’haver de triar l’escola segons el projecte educatiu i segons les instal·lacions, sinó que van a la que tenen al costat de casa. El sistema finlandès es fonamenta en una aposta clara per l’escola universal, pública i gratuïta per a tothom, que assegura la igualtat d’oportunitats dels alumnes.\nPer contra, aquí cada any moltes famílies viuen de manera angoixant el procés d’haver de triar centre, i no s’ha potenciat l’escola pública. De fet, un de cada tres nens va a l’escola concertada. A Catalunya el 33% dels estudiants va a l’escola concertada, l’1,3% a la privada i el 65,7% a la pública. (Nota de Risto: aquestes dades no em quadren gaire... jo més aviat diria que la cosa està fifty-fifty entre pública i concertada)\nPublicat per Risto a 10:26\nAnònim 18 de novembre de 2016 a les 13:56\nDe moment pots portar el fill a una escola finlandesa, llàstima que caigui lluny.\nRisto 18 de novembre de 2016 a les 15:10\nSí, i que fot un fred de collons...!\nI a l'hivern no veus el sol... ;-)


El restaurant on tots els cambrers tenen demència i els clients surten 99% satisfets | Cupatges\nCupatges | 11/01/2022 a les 12:21h\nArxivat a: Vídeos, restaurant japonès, restaurants\n"Restaurant of Mistaken orders", el Restaurant de les comandes equivocades, està ubicat al Japó, concretament a Tokio. Gairebé el 40% de les comandes tenen alguna errada, però el 99% dels clients estan satisfets. Unes dades que no s'entendrien sense l'explicació següent: els empleats són gent gran i tots tenen demència senil.\nShiro Oguni, videògraf, és a qui se li va acudir la idea. Un dia va convidar a dinar a un restaurant a un grup de residents d'un centre per a la tercera edat. Encara que el menú indicava que el primer plat era hamburguesa, els van servir 'gyozas'. Només Oguni va notar l'equivocació: els ancians que l'acompanyaven menjaven, contents, les seves racions. “En contemplar l'escena em vaig adonar que un error deixa de ser tan gran en el moment en què és acceptat”. I d'aquesta idea va sorgir 'El Restaurant de les Comandes Equivocades' (The Restaurant of Mistaken Orders).\nLa interacció entre cambrers i clients començava amb un membre de l'equip organitzador fent les presentacions. “La persona que els atendrà aquesta tarda té 90 anys”, se sentia en una taula. A partir d'aquí, la conversa seguia.\nShiro Oguni sosté que tinguem o no demència, "hem de viure en societat tots junts i en harmonia". El restaurant s'ha obert per un període limitat de temps i l'essència es pot llegir al seu lloc web "potser penseu que és una bogeria: un restaurant que no pot prendre la vostra comanda correctament. Tots els nostres cambrers són persones amb demència. Pot ser que encertin en anotar la teva comanda o pot ser que no. De totes maneres, no et preocupis si això passa, tot el que hi ha al nostre menú és deliciós i únic. Això sí que podem garantir-ho".


Sortir de la crisi · Tribuna.cat\nDijous, 8 de maig del 2014 | 18:14\nSortir, Crisi, Pere Pugès, Catalunya\nLes declaracions del dimecres 7 de maig del president del Govern espanyol, el sr. Rajoy, al Congrés dels diputats, dient que "la única demanda que uneix a tots els ciutadans de Catalunya és superar la crisi, crear ocupació i resoldre els problemes econòmics de la Generalitat", potser és certa. Potser supera, fins i tot, la del quasi 80% que reclamem l'exercici del dret a decidir el nostre futur polític.\nContraposar les dues demandes és del gènere imbècil, simplement. Ara, intentar tapar-ne una a base de repetir insistentment l'altre. Intentar centrar el debat sobre els aspectes econòmics, ja té una mica més de nivell. Però aquesta estratègia pot resultar molt perillosa per al Sr. Rajoy i els seus, ja que se li pot girar en contra amb una certa facilitat.\nAquest dilluns, al Monestir de Pedralbes i organitzat per l'Associació de veïns del barri, vaig participar en un debat amb el professor Granell, i moderat pel també economista Gay de Liébana, veí de Pedralbes. Un parell dels temes que ens plantejaven als ponents anaven sobre temes econòmics i, la veritat, amb l'oponent i el moderador que tenia, em preguntava si me'n sabria sortir. Vaig preparar-m'ho a consciència i he posat al dia algunes informacions econòmiques.\nAra, amb aquestes declaracions d'en Rajoy, m'adono que l'estratègia dels que s'oposen a la celebració de la Consulta (Rajoy) i a la independència (Granell), s'assembla com dues gotes d'aigua i està molt ben definida. Ens venen a dir que ja estem sortint de la crisi i que ara és el pitjor moment per a plantejar segons quins debats. (Alguna vegada el trobaran?)\nÉs cert, ja hi ha alguns indicadors "objectius" que ens diuen que alguna cosa està canviant en l'economia espanyola.\nTindrem moltes més possibilitats de sortir de la crisi i crear ocupació si ens gestionem els nostres recursos"\nPerò si analitzem per separat els mateixos indicadors (evolució del PIB els darrers anys, especialment), i veiem què passa a Catalunya i a Espanya (sense Catalunya), ens adonem que passen coses ben diferents, contraposades. Mentre a Catalunya el PIB repunta a l'alça ja el darrer any, a Espanya (repeteixo, sense Catalunya) segueix baixant. Ja fa dies que sentim que l'economia catalana està més diversificada i millor preparada per sortir de la crisi, però hi ha dades que ho fan palès.\nAvui, el sr. Rajoy també ha dit que l'economia catalana comença a tenir indicadors de recuperació econòmica, però ho ha dit de l'economia d'Espanya? Em temo molt que res ha canviat en la mentalitat dels governants espanyols, continuen esperant que la locomotora torni a funcionar per enganxar-hi els seus vagons i aquí no ha passat res! És la seva solució per superar la crisi?\nTambé ha parlat que ens preocupa "crear ocupació". i també és ben cert. Però això ja no depèn només de nosaltres, de les nostres empreses i dels nostres emprenedors. Això depèn de polítiques econòmiques que el govern del sr. Rajoy no proposa i que el nostre govern no té les competències per fer. Ell va refredant l'economia per encàrrec dels que realment manen a Europa i les mesures per reactivar l'economia, que és el que necessitem a Catalunya per crear ocupació, segueixen adormides i, amb una mica de sort, en el calaix d'algun ministeri. Potser els pecats comesos per alguns sectors econòmics, dominants a Espanya, necessiten aquestes mesures, però l'economia catalana necessita just el contrari.\nRajoy, sense voler-ho, ens continua ajudant a créixer, a ser molts més els qui volem decidir el nostre futur"\nI, finalment, ens diu que "cal resoldre els problemes econòmics de la Generalitat". Haig de dir-ho: quina barra! Aquí no hi ha indicadors "objectius". Obren i tanquen l'aixeta a discreció i decideixen quin deute públic hem de tenir. Ja fa temps que han condemnat el nostre govern a fer de simple gestor. Ens collen per tot arreu, actuen com si els impostos que surten dels ciutadans catalans siguin seus i els puguin fer servir com vulguin (des de les inversions en infraestructures inútils –aeroports fantasmes, AVE's sense passatgers...-- fins a pagar un deute històric a Extremadura, per exemple), i deixen entendre que si tenim problemes econòmics és per culpa del nostre gestor, a qui ens volen enfrontar.\nJa veuen per on vaig, oi? Les tres grans preocupacions que, segons el sr. Rajoy, tenim tots els catalans tenen una mateixa solució. Tindrem moltes més possibilitats de sortir de la crisi, de crear ocupació i de resoldre els problemes econòmics de la Generalitat, si ens gestionem els nostres recursos, si podem decidir la política econòmica i fiscal que ens convé i si dotem al nostre govern d'un nivell de competències i d'ingressos equiparables als de la resta de països (Estats) europeus.\nDesprés, tindrem els mateixos problemes que tenen quasi tots ells, intentant tenir un govern eficient, fiable, net, honest. No ens confonguem però, aquest problema ja l'encararem després. Vaja, que el sr. Rajoy, sense voler-ho, ens continua ajudant a créixer, a ser molts més els qui volem decidir el nostre futur i el volem independent!


Anècdotes de Sandrabike: XVI Ruta amb BTT del Remei\nXVI Ruta amb BTT del Remei\nFa un any, justament a la ruta BTT del Remei, hi vaig participar després de fer una petita prova pel carril bici fins a Llagostera.\nPreparada o no, vaig fer el recorregut de 26km amb la Mònica. A mi em semblava que era massa, em conformava en fer la de 10km, però al final em van convèncer i xino xano la vam acabar!\nAquest any, no hi he sigut però tampoc he deixat de fer-la!\nUn dia més tard, amb el trak descarregat al GPS i seguint el rastre de les fletxes que la pluja no ha borrat, la fem amb en Toni que tampoc hi va poder anar.\nSortim del passeig i anem cap al Remei. El GPS em dóna la senyal de girar i efectivament les fletxes\nens porten directe a una casa, hi ha una valla, passem pel lateral, travessem uns camps i arribem al carril bici. Travessem per sota el pont i enfilem amunt per una pista asfaltada, la mateixa que l'any passat. Aquest any la trobo llarga però la pujo bé. Entrem al bosc i recordo on vaig caure, ara és una baixada de les que m'agraden, em llenço quasi sense frenar!\nAnem a sortir al camí que puja a St Cristòfol, i les fletxes ens hi porten, pujarem al Coll del Bou??\nVeig bolets, no puc evitar mirar els marges i sorpresa!!\nUn ou de reig que fa 168 gr i ben sencer! Tants ciclistes que van passar ahir i ningú el va veure??\nAvui m'he despistat i no porto cap bossa, no vull deixar-lo però tampoc hi cap al mallot així que l'amago darrere uns arbusts i més tard el passo a buscar amb el cotxe.\nEns desvien a la dreta i ens perdonen l'última pujada, jo que ja m'havia mentalitzat... Baixem a la casa de la palla, fem una visita al burro i cap a les dues rieres, bé, no hi arribem, dreta i cap al Puig Germà, tot avall i corriols, els conec perfectament!\nS'ha acabat el desnivell, els últims 10km és tot planer. Ens fan anar cap a la Bruguera, penso en què ens faran travessar la Verneda però m'equivoco ens desvien abans, no ho conec, i anem a sortir a Francisco Oller, passem per sota el pont i cap al mas Viader.\nParem a collir una pera, miro al terra i veig una estesa de cama-secs, n'agafo alguns però al mallot no hi caben i els deixo, més tard faré la ruta amb cotxe.\nNo arribem fins al remei i tornem pel cementiri.\nFelicito a la organització del remei, bon recorregut!!\nI després amb el cotxe, a caçar els bolets!!\nUna menjada per sopar!\nEtiquetas: Dilluns.BTT, Marxes i curses\nJoan X 23 d’octubre de 2012, a les 7:11\nTota una caçadora de bolets jajaja com es podia perdre aquest exemplar? Impossible, ben amagat i a la caçola.\nNo he deixat de pedalar!\nVídeo Costa Brava BTT Extrem 2012


HISTÒRIA | elcastell\nUn lloc únic amb molta història\n"El Castell" és una casa senyorial fortificada datada de l'any 1600 i que es va construir dins dels límits d'un recinte medieval emmurallat del segle XIV. Al principi va funcionar com un centre productiu medieval d'oli.\nOriginalment propietat de Guerau de Peguera, un polític, militar i capità de la Coronela de Barcelona a finals del segle XVII. Nominat en 1710 pel rei Carles III de França com Marquès de Foix i conegut també com el Baró de Rocafort. En 1704 el seu fill Antoni de Peguera i Aimeric, ambaixador del rei Carles III, va signar amb Anglaterra el Pacte de Gènova contra interessos del Rei Felipe V d'Espanya, el que el que li confereix una certa importància dins el context històric de l'època.\nAquesta casa, avui catalogada com a patrimoni històric municipal i coneguda com\n"El Castell", va ser adquirida el 1906 per particulars que van realitzar diverses excavacions per tal de localitzar documentació i objectes de valor dins del recinte.\nAquesta recerca va deixar com a record un conjunt d'importants passadissos de valor històric en els subterranis de la finca.\nDes de l'any 2002 aquesta edificació va ser restaurada i transformada en un lloc de descans i tranquil·litat per als seus hostes.\nA la comarca de l'Alt Penedès, una de les zones vinícoles més importants del país i a 13 km de Vilafranca del Penedès, "El Castell" es troba situat a Torrelles de Foix, un tranquil poble amb moltes fonts naturals i rutes per caminar.


«Heartbleed» ens hauria de fer pensar | Entre silencis...\n«Heartbleed» ens hauria de fer pensar\n10 dijous abr. 2014\nHeartbleed, Seguretat, SSL\nEls problemes de seguretat no són nous. Podríem trobar molts exemples en els darrers mesos, amb tipologies i víctimes diferents, duts a terme contra empreses concretes o a l’atzar i realitzats tant per individuals o col.lectius d’experts com per agències de seguretat.\nMolts d’aquests problemes, no tots, es deuen a errors de programació, en ordinadors particulars o servidors que permeten, mitjançant l’enviament d’unes dades concretes a una aplicació, accedir a informació suposadament protegida de l’equip, tant interna com de les comunicacions que hi mantenen altres màquines.\nAquest ha estat el cas de Heartbleed, un nou problema amb molts inconvenients. Es troba en un programa de gestió de connexions segures per servidors, openSSL, i hi és present des de fa uns dos anys. A més, el fet que moltíssims servidors l’utilitzin fa que afecti a una base massa gran d’equips i usuaris, permetent robar dades que hi hagi a la memòria de l’equip vulnerable en el moment de l’atac.\nEl problema no és nou, ni té una solució complicada: en molts casos una actualització de programari a la darrera versió, corregida ràpidament, sol ser suficient. Però a Internet hi ha un número massa important de servidors sense gaire supervisió que probablement mai s’actualitzin. Per sort, ja hi ha algunes eines en línia per poder comprovar si un equip és vulnerable a Heartbleed.\nAquest és l’enèsim problema de seguretat: per això cal administrar correctament els servidors, respondre el més ràpid possible i esperar que, en aquest cas concret, ningú ho hagi aprofitat abans, ja que no deixa cap tipus de pista per saber si s’ha emprat l’error per accedir il·legítimament al servidor.


Els importadors repercutiran la taxa en el preu final del carburant | BonDia Diari digital d'Andorra.\nEsprint final dels importadors de carburants davant la decisiva reunió que divendres tenen amb els ministres de Finances i de Medi Ambient. La posició sobre la taxa al carboni que preveu l’avantprojecte de modificació dels impostos especials de l’associació que presideix Ramon Visent és clara: els 15 euros per tona de diòxid equivalent que planteja l’executiu comportaran un encariment de 3,2 cèntims per litre de gasolina, i de 3,8 en el cas del gasoil de locomoció, perquè en el de calefacció la taxa no es començaria a aplicar fins al 2022. Sembla poc, però és suficient per liquidar el diferencial de preu respecte a les gasolineres low cost espanyoles. El Govern confia que sigui el sector qui absorbeixi el cop, però Visent ha estat rotund: “Ni el podem assumir ni l’assumirem. I el que no pot esperar el Govern és que ho fem. Per definició, tots els impostos indirectes acaben repercutint en el preu de venda. És a dir, que l’acaba pagant el consumidor. Crear una taxa nova i endossar-nos-la al sector és un brindis al sol.”\nEls arguments del sector es basen en tres punts crucials: d’una banda, la inoportunitat d’una mesura que arriba en el pitjor moment. Les importacions de carburant, que entre el 2013 i el 2019 ja havien caigut un 16%, s’han enfonsat encara més a causa de la pandèmia i les restriccions de mobilitat. Fins al 31 d’octubre representaven un 22% menys que el curs passat, i es preveu que el curs acabi amb una caiguda històrica del 27%. “Amb aquestes xifres, no entenem com el Govern es pot plantejar gravar-nos amb una nova taxa. És clar que ho pot fer, està en el seu dret, però és que volent recaptar més diners, n’acabarà ingressant menys, perquè el turista espanyol perdrà l’incentiu per fer el ple quan se’n torna al seu país. Per què, si a Espanya trobarà la gasolina al mateix preu o més barata?”, es demana David Porqueres, vocal de l’entitat.\nLes fredes xifres diuen que el 76% dels carburants de locomoció el consumeixen aquest turista que sempre ha vist en el carburant un dels al·licients per a l’escapada andorrana. Els importadors estan convençuts que amb la taxa perdran un percentatge considerable de vendes. La pregunta és si l’executiu no està apuntillant la gallina dels ous d’or. “El sector reuneix una vintena d’empreses, quaranta-set estacions de servei i mig miler de treballadors, i l’any passat va aportar 48,6 milions d’euros a les arques de l’Estat en concepte d’impostos. L’11% del pressupost anual. Qualsevol incidència pot trencar aquest delicat equilibri, i el cert és que Espanya no sembla que tingui intenció d’apujar l’impost sobre el carburant”, remata Visent. En aquestes condicions, el diferencial de preus té les hores comptades, sobretot si tenim en compte que les estacions lleidatanes es troben entre les més barates d’Espanya.\nNo es tracta d’una qüestió de matís, de negociar una taxa inferior als 15 euros per tona. No. El sector comparteix les inquietuds de la societat pel canvi climàtic, però no l’estratègia del Govern per reduir les emissions. Així que a la reunió de divendres s’hi plantaran amb un paquet de mesures alternatives: la clau, insisteix el president dels importadors, és reduir el consum. Com? “Amb ajudes per exemple a la renovació del parc mòbil de vehicles industrials i la substitució de les calderes de més de deu anys per altres de més eficients, que consumeixen fins a un 35% menys”. De fet, insisteix Porqueras, si s’hi haguessin destinat les ingents inversions públiques dels tres projectes de cogeneració en marxa, es podrien haver reduït les emissions a curt termini.\nÉs una via diferent, conclou, per a un país que depèn del turisme i en què no es poden aplicar de forma automàtica les receptes que assagen els països veïns: “El cert és que ens volen presentar com el problema, però en realitat som part de la solució”.


Bici-Vici: de novembre 2013\nAvui he descobert Xiclo, una empresa de missatgeria i logística de Valladolid que fa repartiment del que s'anomena l'última milla urbana. Res de nou, ja coneixia la barcelonina Vanapedal, però m'ha gràcia els seu vídeo de presentació:\nLes bicis que utilitzen són la ja clàssic Petite Reine (pot carregar 180kg i té assitència elètrica) i la danesa Bullit (80kg de càrrega).\nEl seu model de negoci es basa principalment en la missatgeria, els transport de mercaderies i la publicitat en bicicleta.\nVegeu aquests apunts relacionats:\nPublicat el 29.11.13\nUn disseny enginyós permet deixar el casc lligat amb clau damunt del seient i ben encaixat perquè no es mogui. Pels ciclistes que usin casc pot ser un bon sistema per no haver-lo de dur al damunt.\nCom ha de ser una bicicleta urbana? Des d'aquest blog ja fa temps que destaco els models que inclouen una sèrie d'elements o accessoris que, valgui la redundància, no han de ser pas accessoris, sinó imprescindibles!\nRivel és un fabricant holandès de bicicletes que podríem dir que fa bicicletes holandeses, perquè la majoria de les seves bicis són urbanes i amb un manillar corbat molt europeu, però també podríem dir que fa bicis urbanes amb tot el que cal per anar per les ciutats: parafangs, tanca fixada al quadre anti-robatori, protector de cadena, porta-equipatges, canvis interns i posició de pedaleig còmode. A més a més, segons el model, trobem també il·luminació amb dinamo de boixa i cavallet per mantenir la bici dreta.\nA les fotografies, podeu veure 3 models urbans. La primera bici amb una equipament molt complet i l'última especialitzada en càrrega de mercaderies. Totes porten canvis interns, parafangs, protector de cadena, tanca de quadre, seient còmode i algun tipus de porta-equipatge.\nRivel també té models elèctrics, bicis més d'oci, altres més clàssiques o fins i tot una plegable. Actualment, no he trobat un distribuïdor proper, crec que n'hi havia hagut.\nPublicat el 23.11.13\nUna nova selecció de passejades i excursions a peu per la Cerdanya per fer en família amb nens, etc.\nEn aquest cas, totes les distàncies són d'anada i tornada.\nRuta dels Miradors del pla de l'Àliga d'Estana (5,5 km i +100 m)\nItinerari senzill i senyalitzat des del poble d'Estana fins al pla de l'Àliga on trobarem fins a 4 miradors panoràmics.\nDe Músser al Roc de l'Àliga (4 km +110 m)\nParc del Búnquers de Martinet\nA la carretera de Martinet a Montellà agafarem el desviament d'Estana i trobarem el Parc dels Búnquers amb el seu centre d'interpretació. La visita al centre i la visita guiada al parc és molt interessant. S'acaba recorren entre 1,5 i 2 km.\nDe Cap de Rec al coll de Salamí i fent camí cap als Estanys de la Muga (6 km planers)\nDavant (i sota) del refugi de Cap de Rec (Lles) hi ha una pista tancada al trànsit que planeja entre boscos fins al coll de Salamí (1km). Podem continuar per aquesta pista travessant torrents i boscos fins al seu final (3 km).\nNo té pèrdua, la nostra pista planeja tota l'estona. Només trobarem un desviament a l'esquerre per anar a la Cabana de Caçadors (una excursió alternativa) i també trobarem 2 desviaments a la dreta per anar a Viliella: un al coll de Salamí i un altre casi al final de la pista. Vegeu el mapa.\nVolta per la vall de Pi i el refugi de Gònec (9 km +450 m)\nPassejar per la vall de Pi en qualsevol època és interessant. No cal arribar al refugi si ho volem fer més curt.\nLa roca Foradada a la vall de Pi\nUna variant de l'excursió anterior és pujar a la roca Foradada. És un itinerari més curt , que pot ser circular i també interessant.\nPublicat el 22.11.13\nEl 18 de maig de 2014 a Sant Martí Sarroca arrencarà una nova edició de la marxa de bicicletes clàssiques de carretera Pedals de Clip.\nJa tenim disponible un vídeo de 25 minuts de l'edició de 2013 on podreu veure com transcorre aquesta marxa que cerca els millors camins del Penedès:\nPublicat el 20.11.13\nEtiquetes: bicicleta clàssica, Penedès\nExcursió circular molt recomanable per la vall de Pi fins al refugi de Gònec amb bones vistes. A peu o també en bici allargant-la una mica!\nAccés: Travessem Bellver de Cerdanya per trobar la carretera de Pi. En arribar a la rotonda de l'entrada del poble, ens dirigirem cap al centre (direcció sud). Travessarem Pi i quan el carrer principal gira cap a l'oest, trobarem a mà esquerra una pista de terra que s'endinsa en direcció sud cap a la vall de Pi. La remuntarem fins al punt de sortida.\nDistància, desnivell i dificultat : 9km 450mD+, el camí de tornada i sobretot el sender de baixada poden ser més perillosos amb neu.\nSortim de l'Àrea Recreativa de l'Agre i remuntem la vall per la pista forestal sense deixar-la en cap moment (només en una corba veiem una drecera clara que podem usar per escurçar el camí). Canviarem de vessant de la muntanya per un pont q ue travessa el fons de la vall i pujarem en ziga-zaga per passar per sota la roca foradada i el Corral de la Por. Més al fons de la vall deixarem el sender que va fins a la roca foradada i continuarem cap a l'oest fins a trobar els prats de la font del Pradell (vegeu foto de la cabana de pedra seca). Continuem ascendint per la pista fins a trobar el refugi de Gònec on finalitza la pista.\nDesprés de l'aturada obligatòria a la font, situada davant mateix del refugi, continuarem la nostra ruta per un sender que surt del costat del refugi en direcció nord-est per dins del bosc. És un camí agraït que tendeix a descendir a poc a poc i que entre els arbres ens deixa contemplar bones vistes del Cadí i de la Roca Foradada. Anirem seguint el camí sense perdre massa altura fins que vegem l'àrea de l'Agre casi a sota nostre. És llavors que trobarem a mà dreta un sender que descendirà amb força cap al fons de la vall fins a sortir en una pista.\nPublicat el 14.11.13\nEtiquetes: Cerdanya, ruta, ruta a peu\nAproximació a la serra de Can Perers al massís del Garraf\nExcursió a peu fins a la cota 308 de la serra de Can Perers a la Sentiu (terme de Gavà). Aquest turó de forma característica és la cota més baixa de la serra de can Perers, però té molt bones vistes d'aquesta part del Garraf que sempre recomano.\nDistància i dificultat: 2km +200m (anada) i petita grimpada (II) si pugem a la roca.\nAccés: des de Gavà o Castelldefels per la carretera de la Sentiu fins la urbanització del mateix nom. L'entrada principal es troba en una corba i cal seguir el carrer principal fins que es converteix en pista de terra.\nSeguim la pista que s'endinsa en aquesta vall del Garraf passant la cadena que impedeix el pas dels cotxes. Si alcem la vista, a la nostra esquerra (oest/sud-oest), veurem la serra de Can Perers i el turó rocós característic que volem ascendir (vegeu la foto). Seguint la pista, aviat trobem una bassa amb un roure de grans dimensions. La pista travessa el llit del riu i recula pel costat contrari de la vall. Passem per la masia de can Dardena fent una primera pujada i tornem a dirigir-nos cap al fons de la vall. A uns 200 metres trobem una pista a mà esquerra just a l'entrada de Can Vinyes (vegeu foto) i a uns 50 metres trobem un nou trencall a mà dreta on agafem una pista que puja força. Aquesta nova pista és coneguda popularment amb el nom del "purgatori" perquè fa suar de valent al ciclistes!\nFarem uns 250 metres de pujada per la pista fins que en un corba veurem un sot, algun senyal i, si ens allunyem de la corba, veurem un sender que ascendeix entre la vegetació en direcció al nostre destí. Anirem paral·lels a un torrent que acabarem creuant i el sender s'allunyarà planejant i cercant la carena.\nPublicat el 13.11.13\nInteressant mecanisme d'emmagatzemament o aparcament de bicicletes al sostre mitjançant una estructura metàl·lica composta per una part fixada al sostre i una altra part mòbil que bascula amb un motor o manualment amb unes politges. El sistema permet desar de forma organitzada fins a dues bicicletes o també altres objectes.\nEs pot obtenir participant en el projecte de micromecenatge.\nPublicat el 12.11.13\nEtiquetes: accessoris, aparcament\nAcabo els reculls fotogràfics de Noruega amb la bici esportiva i d'oci. Una de les altres similituds que crec que hi ha amb Catalunya: l'ús de la bici com a forma d'oci ja sigui per fer esport, excursions o passejos!\nVegeu els apunts d'aquesta sèrie sobre Noruega:\nPublicat el 11.11.13\nUna de les similituds entre Barcelona i Oslo és que en ambdues ciutats hi ha moltes mountain bikes (BTT). D'alguna manera, és una anomalia, però també és normal en ciutats que encara tenen poca quota de bici urbana i on la bici d'oci o esportiva té força afició. D'altra banda, a Oslo hi ha forces carrers amb llambordes i vies de tramvia enmig de carrers i carrils bici de manera que una roda ampla dóna més estabilitat i seguretat.\nUn altre detall que he vist és que no falten els parafangs. És normal pel clima. A Barcelona si vas en BTT i sense parafang és difícil embrutar-te, a Oslo segur que hi ha més pluviositat, bassals, etc. També veureu que algun equipament (alforges, bosses, remolcs, jaquetes...) és impermeable.\nUn altre tipus de bicicletes o més aviat complement força recurrent són els accessoris per portar nens: cadiretes i molts remolcs. És bon indicador de mobilitat que els pares portin els fills en bici a l'escola!\nEn aquest petit recull fotogràfic he triat només una BTT i en canvi us mostro models diversos. Cal dir que també es veuen moltes bicis de ciutat que és el que toca!\nPublicat el 8.11.13\nA la capital de Noruega s'estima que un 5% dels desplaçaments es fan en bicicleta. No és molt, però ja són un parell de punts més que a Barcelona i per tant la comparació té aspectes interessants.\nD'entrada haig de dir que no he estat a Oslo (i que m'han passat molt amablement les fotos), però pels comentaris que m'ha fet diversa gent, a Oslo anar en bici té les seves dificultats: carrers de llambordes, rails de tramvia (com els de la foto), compartir molts espais amb cotxes o vianants i un clima dur. Tot i així, moltes ciutats nòrdiques encapçalen el rànquing de ciutats més ciclistes del món i a Oslo no es volen quedar enrere.\nEl servei públic de bicicletes operat per la mateixa empresa que el Bicing també és un aspectes que ens pot recordar Barcelona. També els punts de recàrrega de cotxes elèctrics, però aquí sembla que estan més plens!\nEn un segon apunt us parlaré del tipus de bicicletes que s'hi troben, però ja veieu en les fotos, no falten els parafangs i es veuen forces remolcs per portar nens.\nFinalment, en un tercer apunt us mostraré la bici des de l'aspecte més d'oci i esportiu.\nPublicat el 7.11.13


Èxit del vermut popular organitzat a Oliana — RàdioSeu 107.2 FM: notícies de La Seu d'Urgell, l'Alt Urgell i el Pirineu\nSou a: Inici / Notícies / Èxit del vermut popular organitzat a Oliana\nÈxit del vermut popular organitzat a Oliana\nDesenes de veïns han penjat a les xarxes socials imatges del seu aperitiu a casa. També s'hi ha sumat gent de la vila que viu en altres poblacions\nVermut popular #olianesosalbalcó (Imatge: Aj. Oliana)\nDesenes de veïns i veïnes d'Oliana s'han sumat aquest diumenge al vermut popular a través de les xarxes socials, impulsat per l'Ajuntament en el marc de l'actual confinament.\nLa crida feta pel consistori va ser tot un èxit i molts habitants van penjar a les xarxes socials imatges del seu aperitiu en família. Aquesta gran quantitat de fotos ha permès elaborar un collage amb prop d'una setantena d'instantànies, que el consistori mateix ha difós aquest diumenge a la nit.\nLa idea va néixer del desig de molts olianesos i olianeses de compartir el típic vermut de diumenge, tot aprofitant que a més a més ha fet un cap de setmana radiant i amb temperatura agradable. Per això, es va convocar la població a sortir al balcó a la una del migdia, aquest Diumenge de Rams, i "posar llum al confinament" tot compartint la jornada amb els balcons veïns o bé a les xarxes, concretament amb l'etiqueta #olianesosalbalcó a Instagram. També s'hi ha afegit el ja conegut hashtag #quedatacasa.\nEl consistori, alhora, va habilitar el correu d'Oliana Turisme perquè els fessin arribar les fotos en cas de no tenir perfil a Instagram. A la iniciativa també s'hi han sumat persones vinculades a la vila o bé gent d'Oliana que actualment viu en d'altres poblacions.


Consumeix producte km0, consumeix a la Segarra! Consulta la web on trobaràs tots els comerços de la Segarra i quins reparteixen els seus productes a domicili. — Promoció econòmica de la Segarra\nConsumeix producte km0, consumeix a la Segarra! Consulta la web on trobaràs tots els comerços de la Segarra i quins reparteixen els seus productes a domicili. Des de l’Àrea de Promoció Econòmica del Consell Comarcal de la Segarra volem potenciar i facilitar el consum del comerç local. http://promocioeconomica.ccsegarra.cat/actualitat/noticies/consumeix-producte-km0-consumeix-a-la-segarra-consulta-la-web-on-trobaras-tots-els-comercos-de-la-segarra-i-quins-reparteixen-els-seus-productes-a-domicili http://promocioeconomica.ccsegarra.cat/actualitat/noticies/consumeix-producte-km0-consumeix-a-la-segarra-consulta-la-web-on-trobaras-tots-els-comercos-de-la-segarra-i-quins-reparteixen-els-seus-productes-a-domicili/@@download/image/COMERÇ PROXIMITAT (1).png


El poeta Ricard Garcia, guanyador del Ciutat d’Alcoi – La Bústia\nEl poeta Ricard Garcia, guanyador del Ciutat d’Alcoi\nPer Redacció / La Bústia 7 de febrer de 2021 a les 17:00 0 286 Visites\nAmb la seva obra ‘La llum més alta’\nRicard Garcia ha estat guardonat amb el 38è Premi de Poesia Manuel Rodríguez Martínez-Ciutat d’Alcoi d’aquest any. El poeta, nascut a Sant Llorenç d’Hortons i resident a Martorell, ha escrit ‘La llum més alta’. El premi està dotat amb 1.500 euros i la publicació de l’obra.\nEs tracta d’un poemari que ha confeccionat durant els últims anys. Com ell mateix explica, la llum hi apareix “de diferents maneres i punts de vista: tant en la seva part més física que ens fa sentir part del món, com en la conceptual, entesa com a coneixement o part més espiritual”.\nEl jurat ha definit l’obra guanyadora com un “llibre d’una gran maduresa creativa i un cant als orígens i a l’experiència amorosa”. Al certamen, convocat per l’Associació Cultural Amigues i Amics de Joan Valls i Jordà, s’hi ha presentat 75 originals.\n‘La llum més alta’ és el cinquè treball de l’autor Ricard Garcia. Anteriorment ha publicat ‘Els contorns del xiprer’ (2005), ‘De secreta vida’ (2007), ‘El llibre que llegies’ (Premi Vila de Martorell 2011) i ‘On la sang’ (2016).\nFotografia: Ricard Garcia guanya un premi de poesia amb ‘La llum més alta’ [Aj]


Cada vegada més les empreses confien en el cloud computing. La migració cap al núvol s’ha de fer seguint una metodologia alhora que s’implementen estratègies de seguretat en cloud. Fer-ho de forma aleatòria i sense la rigorositat que requereix pot portar a les empreses a errors i errors que no permeten el progrés. En aquest article tractarem els 10 errors més comuns amb relació a la implementació del cloud computing.\nCal traslladar el teu servei en el núvol amb la màxima seguretat, tal com exigeix la seguretat en les teves instal·lacions en local. Les teves dades han d’estar disponibles, íntegres i garantir la confidencialitat d’aquests.\nErrors en implementar el núvol\n1. Subestimar la facilitat per implementar cloud computing\nEn general és l’error més en migrar tot al núvol. Es tracta d’un procés seriós en la teva empresa i, per tant, no t’ho has de prendre a la lleugera.\n2. No disposar de l’Assistència Externa\nMoltes empreses tendeixen a responsabilitzar al seu propi personal per a la migració de dades al núvol, ja que creuen que és un procés fàcil i així pensen a estalviar costos. Aquesta iniciativa és un greu error, si bé la migració és un procés fàcil, és igualment important obtenir assistència de tercers per moure al núvol.\n3. No disposar d’una metodologia\nÉs recomanable implementar un sistema de planificació de recursos empresarials o ERP per evitar retards i concentrar-se en el projecte en qüestió.\nA través d’un ERP implementat, és possible prioritzar quines tasques s’han de realitzar en primer lloc, implementar un procés de resolució de problemes hermètic per eliminar els problemes i evitar retards.\n4. No disposar de les mesures de seguretat necessàries\nEl teu proveïdor al núvol pot indicar-te que ha pres totes les mesures de seguretat requerides, però és la teva responsabilitat garantir el xifrat de les teves dades i la teva protecció.\nVerifica amb aquesta breu llista que compleixes la seguretat per a la integració final en el núvol:\nLes teves dades estan protegides per encriptació de 256 bits?\nEl xifrat està protegit amb una gestió de claus adequada?\nQui té accés a les dades i quin és el nivell de monitoratge seguit durant l’accés a les dades?\n5. Moure els seus servidors al núvol\nMoltes empreses cometen l’error de migrar els seus servidors al núvol en lloc d’implementar aplicacions en el núvol. És important que tinguis en compte la indústria, ja que hi ha sectors en què és més recomanable no migrar totes les aplicacions al mateix temps. Abans de res, investiga quines aplicacions són adequades per a un entorn en el núvol i quins no.\n6. No comprovar el rendiment de les aplicacions en l’entorn del núvol\nQuan les empreses migren al núvol s’obliden realitzar una supervisió del rendiment de les aplicacions en l’entorn o la quantitat de recursos que ocupen. Cal ajustar les aplicacions per garantir que s’executin de manera òptima en el núvol.\n7. No investigar el proveïdor de serveis en el núvol\nÉs de vital importància investigar sobre els diferents proveïdors del núvol i les seves metodologies abans de prendre una decisió. Per a això, s’han de conèixer les necessitats, requisits i infraestructures TI.\n8. No tenir experiència en la teva pròpia empresa\nEncara que el teu proveïdor de cloud tingui un equip experimentat encarregat de la migració i el monitoratge, és primordial comptar amb un equip intern que pugui implementar la teva estratègia de cloud, administrar-la i controlar-la de manera òptima.\n9. No avançar de forma pausada\nLa migració al núvol és un gran desafiament i requereix precaució. Primer, es pot migrar els serveis petits, realitzar un seguiment per comprovar el seu acompliment i després migrar les seves aplicacions crucials. En cas que es produeixi algun descontrol, l’efecte negatiu seria fàcil de resoldre.\n10. No estudiar la geografia en el núvol\nLes aplicacions empresarials poden o no executar-se dins d’una nació o dins d’un límit geogràfic particular. És possible que vulguis bloquejar l’accés a certes aplicacions en certes regions o països.\nLa majoria de les companyies multinacionals tenen oficines a diferents països, implementar aplicacions properes al seu punt d’accés pot ser un gran benefici. Assegura’t que el teu proveïdor del núvol és capaç de manejar els teus requisits geogràfics.\nLa migració cap al cloud requereix una preparació per poder moure les aplicacions empresarials d’una manera assequible.\nEl núvol té molts beneficis, com la configuració d’infraestructures per a la disponibilitat en diverses regions, l’escalabilitat, flexibilitat per als treballadors i emmagatzematge en funció de l’ús, estalvi de costos o pagament per ús.\nNo tots els proveïdors de núvol són iguals. És convenient l’anàlisi de les teves necessitats d’aplicació, requisits d’escalabilitat i flexibilitat per determinar quin és el proveïdor de cloud que més et convé.\nEn Ilimit cobrim tota la gamma de serveis per a les necessitats corporatives de Cloud, veu i dades. Desenvolupem solucions per a entorns crítics, com portals web amb un alt volum de visites, projectes de Software com a Servei (SaaS) i negocis en línia, amb disponibilitat 24/7 per satisfer les necessitats de desenvolupadors i arquitectes d’aplicacions.


Memòria històrica. Moltes paraules i pocs fets. | [es]Crits per Girona\nPàgina d'iniciMemòria històrica. Moltes paraules i pocs fets.\n← La 22 en fa 40 amb nosaltres\n30 anys d’infern popular →


Espai de llibertat • Ràdio Capital de l'Empordà\nAquest espai de llibertat que tenim els que fem Ràdio Capital, és un petit tresor que cal preservar per tal que les més de 30.000 persones que ens seguiu cada mes, pugueu seguir comptant amb nosaltres\nLes vacances d’estiu són sinònim de repòs, de viatge, de festivals, d’anar per casa amb tota la calma i en definitiva, són un espai de llibertat. Em ve a tomb aquest concepte per portar-lo al terreny d’aquesta ràdio que escolteu i d’aquest portal de notícies que seguiu. perquè som això, un espai de llibertat.\nEl nostre, és un mitjà independent que no es deu a ningú, més que al nostre compromís amb explicar l’Empordà des d’una perspectiva independent i vinculada el territori. És clar que no sempre ho encertem de ple i més en una temporada com aquesta, en la que hem acusat el cansament, conseqüència d’un projecte basat en el voluntariat i que requereix que els lideratges siguin forts, constants i compromesos.\nEl propietari d’un important mitjà de comunicació del Baix Empordà em confessava un dia que la nostra agilitat i creativitat li serveix per esperonar el seu equip i jo li responia que ja voldria jo tenir la “tranquil·litat” de saber que demà tindria el mateix equip que avui i que demà passat.\nEl setembre va marxar un dels puntals del projecte, per emprendre nous reptes professionals, la redacció va començar amb unes persones i ha acabat amb unes altres i a cada dia, a cada programa especial, a cadascun dels 10 debats electorals que vam fer per la campanya electoral, ens hem anat reinventant per poder seguir construint un projecte que gratifica tant en allò professional, com poc en allò econòmic.\nPotser és aquesta inestabilitat la que ens manté “frescos”. Potser és aquest no saber on serem demà, que ens empeny a fer editorials que generen discussions intenses entre alguns membres de l’equip. Potser és aquesta redacció a la que hem de “perseguir” per mantenir el ritme informatiu i creatiu, el que ens manté vius i al mateix temps ens esgota quan arribem a finals de temporada.\nEl que és segur, és que aquest espai de llibertat que tenim els que fem Ràdio Capital, és un petit tresor que cal preservar per tal que les més de 30.000 persones que ens seguiu cada mes, pugueu seguir comptant amb nosaltres.\nI no vull acabar sense posar en valor la feina que cada dia fan en Dani Cortés i en Gerard, coordinant la redacció que formen ells mateixos, juntament amb en Manel Magrinyà (encara que no t’ho sembli, t’agraeixo molt la feina i l’esforç que fas), en Pedro Ruiz, l’Alba Legide, l’Eugènia Güell, la Judith Saez, l’Elena Santín, la Maria Monteis i l’Albert Aparicio. Però també en Marc Clapés (que l’estimo i l’odio a parts iguals, segons el dia) l’Àlex Mata, en Martí Saguer, en Josep Lluís Vidal, en Toni Sellas o en Juli Pedrero, de qui espero que es posi bo d’una vegada i torni al 100%.\nA tot això que demà seguirem [email protected] al peu del canó perquè la temporada s’ha acabat, però us seguim informat cada dia des del nostre portal de notícies. Bones vacances i a gaudir d’aquest espai de llibertat, nosaltres que podem, que n’hi han uns quants, que són a la presó o a l’exili.\nArticle anteriorUns 400 corredors participen en la XXXIII cursa popular de Santa Cristina d’Aro\nArticle següentPalafrugell renova el conveni amb el Festival de Cap Roig


Detenen un home a Campdevànol per robar un mòbil a Puigcerdà - Diari de Girona\nEls Mossos l'han detingut amb l'aparell a sobre mentre intentava furtar en un supermercat del municipi Ha quedat en llibertat amb càrrecs\nDetenen un home a Campdevànol per robar un mòbil a Puigcerdà Diari de Girona\nEls Mossos d'Esquadra de la comissaria de Ripoll van detenir a Campdevànol un home de 38 anys per haver robat presumptament un mòbil en un bar de Puigcerdà quatre mesos abans. Els fets van tenir lloc el 7 d'octubre, quan uns agents de la comissaria de Ripoll van rebre un avís de furt en un supermercat de Campdevànol.\nPoc després els mateixos agents van rebre l'avís que un home, veí de Campdevànol i de nacionalitat espanyola, es trobava dins un supermercat de la zona, volia sostreure unes begudes.\nEls mossos que s'hi van adreçar van observar com un home portava ocultats sota els pantalons i per sota del genoll de la cama dreta uns objectes. El van identificar i el van escorcollar, i en aquesta part del cos li van localitzar tres llaunes de cervesa i un telèfon mòbil.\nFetes les comprovacions sobre el telèfon mòbil, aquest constava com a sostret des del passat 11 de juny a la població de Puigcerdà. Els fets van succeir dins un bar del carrer Ramon Cosp, quan la víctima portava el telèfon mòbil a la butxaca de la camisa. Mentre era dins el local el lladre se li va apropar fent veure que s'entrebancava i va aprofitar per furtar-li el telèfon valorat en més de 500 euros.\nEl detingut, a qui li consten múltiples antecedents, va passar el dia 8 d'octubre a disposició del jutjat d'instrucció en funcions de guàrdia de Ripoll, el qual va decretar la seva llibertat amb càrrecs.


celler sota l'escala: Feines d'hivern al camp\nPublicat per Celler Sota l'Escala a 8:29\nEl Sotaescala 23 de gener de 2011 a les 13:03\nuffff , nomes de veure la feinada que has fet ja em canso.\navui a Bescanó hem estat a 7 sota cero i la maxima del dia 3 graus,osigui que els horts d'aqui tots glaçats.\nla foto on surt en Miquel, al fondo hi ha una montanya de roca,es aqui a Girona???, pues pasat Llorá, hi ha el pla de Sant joan , que hi ha una montanya com aquesta i tambe hi ha El Far que es molt similar.\nReferent a la carga d'energia, es una cosa real.\nQuan estem a ciutat tot el que ens envolta, nevera,ordinadors,mobils,teles,radios...... ens carreguen del signa (+),normalment hauriem de descarregar a través de les espardenyes (d'espart) o sabates amb sola de cuiro,pero com portem soles de goma no hi ha manera de descarregar. Quan anem al camp, a la montanya o a mar, ens carreguem del signa (-) i ens equilibrem, per aixo ens sentim be. Si dintre del teu hort o en un altre lloc, veus un arbre una mica gros i que et llami l'atencio mes que els altres i el vegis de manera diferent, es un arbre que et pot donar energia, nomes t'hi has de acostar i si pots abraça'l una estoneta i t'aseguro que et carregara de energia .\nJoan 24 de gener de 2011 a les 11:10\nUna gran feinada aquesta que heu fet!! I amb les temperatures que hi ha aquests dies encara té més mèrit...\ngastropuntcat 26 de gener de 2011 a les 1:21\nEn l'apartat de gastroblocs, estem fent un llistat de tots els blocs per províncies, el teu bloc ja està inclòs en el llistat.\nDolça 28 de gener de 2011 a les 4:26\nDoncs quina feina heu fet!\nA més amb el fred que està fent.\nÉs el que té la terra, per tenir-la en condicions hi ha d'haver esforç i mantenir-la!\nJo et convidaria a un tallet de coc perqyè et passes el fred i et refessis una miqueta, jejej.


Escola Serra i Hunter | Escola Infantil i Primària\n93 878 71 29\nNormes d’organització i funcionament (NOF)\nPlantilla de Centre\nHorari dels tutors atenció a les famílies\nPromoció 2010 – 2019\nSECCIÓ DE CONTES\nALUMNES ASSIGNATS DE LA PREINSCRIPCIÓ DEL CURS 20 – 21 A L’ESCOLA SERRA I HUNTER\nCAL CONFIRMAR TELEFÒNICAMENT AL CENTRE\nLLISTAT DE LLIBRES I MATERIAL PEL CURS 20 – 21 PER PRIMÀRIA\nI PER INFANTIL CONSULTEU EL MATERIAL ESCOLAR\nOFERTA DE RESERVA DE LLIBRES I MATERIALS A L’AMPA FINS EL 12 DE JULIOL\nSOL·LICITUD D’AJUDES DE MATERIAL ESCOLAR DEL 29 DE JUNY\nINFORMACIÓ PREINSCRIPCIONS I INSCRIPCIONS\nA CICLE MITJÀ TENIM UNA COLLA D’ARTISTES, MIREU, MIREU…\nlaia sala gorgas30/06/20\nEl confinament ha fet més evident la capacitat artística de tots i totes. Els alumnes de cicle mitjà heu anat fet totes les propostes que els mestres us hem enviat i heu demostrat que sou una colla d’artistes!!! Mireu a continuació el recull d’imatges i vídeos…\nPer veure més vídeos dels embarbussaments podeu clicar al següent enllaç➡➡➡ https://photos.app.goo.gl/7WEiStM4uHAgt5a49\nCORONAVIRUS, experimentem, General, Portada, Primària, Quart, Tercer Activitats, coronavirus, Projectes, Promoció 2013 - 2022, Promoció 2014 - 2023, quart, tercer 0\nLES BIBLIOTEQUES DE MANRESA “EL CASINO” I “L’ATENEU LES BASES”\nlaia sala gorgas26/06/20\nCom cada estiu, les Biblioteques de Manresa proposen a tots els infants de la ciutat de participar al Joc de les caplletres, l’objectiu del qual és potenciar la lectura per plaer entre els infants, tot oferint un àlbum per omplir amb les lectures d’estiu.\nS’ofereix l’Àlbum de les Caplletres a cada lector. Tipus d’àlbums en funció de l’edat:\nBlau, fins a 6 anys;\nVermell, de 7 a 10 anys;\nVerd, d’11 a 14 anys.\nA l’interior de l’àlbum hi ha un alfabet. Durant l’estiu, es tracta d’agafar llibres en préstec de la vostra edat que la primera lletra del cognom de l’autor coincideixi amb cadascuna de les lletres de l’àlbum. L’objectiu és completar l’àlbum al final de l’estiu. És aleshores que, habitualment, se celebra un acte de cloenda on s’obsequia amb un regal als participants que han completat l’àlbum i se sortegen lots de llibres.\nAquest estiu, però, degut al COVID-19, l’accés directe als llibres és limitat, desde les Biblioteques de Manresa proposen a les famílies d’agafar en préstec algun dels lots que amb molt carinyo han preparat, amb exemplars que us serviran per anar completant l’àlbum de les Caplletres.\nBona lectura ????\nCORONAVIRUS, experimentem, General, Infantil, Portada, Primària biblioteca, coronavirus, estiu, llibres, primària 0\nlaia sala gorgas23/06/20\nL’equip de mestres de l’escola Serra i Hunter us volem desitjar una bona revetlla.⬇⬇\nCORONAVIRUS, Documents, General, Infantil, Portada, Primària Festes, primària, Sant Joan 0\nTrobada de sisè\nAvui ha sigut un dia especial per tots els alumnes de sisè de l’escola. Segurament no ha sigut el comiat ni la festa que s’esperaven, però hem intentat que fos un dia especial per cada un d’ells. Tots els mestres de l’escola els volem desitjar que passin un bon estiu i que la nova etapa que començaran l’any que bé els vagi d’alló més bé.\nCORONAVIRUS, General, Portada, Primària, Sisè Curs 19 - 20, Festes, primària, Promoció 2011 - 2020, sisè 0\nL’EQUIP D’INFANTIL US DIU BON ESTIU\nJa s’ha acabat el curs, han estat uns mesos difícils i molt estranys per tots/es.\nUs volem regalar aquest vídeo per donar-vos les gràcies per la vostra paciència i fortalesa, i per desitjar-vos un bon estiu.\nEns retrobarem al setembre de ben segur!\nGeneral, Infantil, P3, P4, P5, Portada Curs 19 - 20 0\nLES DIFERÈNCIES – EDUCACIÓ FÍSICA\nI aquí us deixem les aportacions dels nostres alumnes en l’última proposta d’educació física: Les diferències!\nRecordeu que es van actualitzant els altres reptes!\nCinquè, General, Portada, Primer, Quart, Segon, Sisè, Tercer confinament, coronavirus, Curs 19 - 20, Educació Física 0\nlaia sala gorgas15/06/20\nAquest curs hem tingut la gran sort de tenir entre el nostre equip de mestres, una persona que coneix molt i molt bé la llengua de signes catalana. Us deixem un vídeo que alguns alumnes de 4rt han preparat amb ella, per commemorar el Dia Nacional de les Llengües de Signes. Cliqueu damunt la imatge per veure el vídeo. Esperem que us agradi i el disfruteu molt!\nCORONAVIRUS, experimentem, General, Portada, Primària, Quart, Tercer ciclemitjà, coronavirus, llengua de signes, Promoció 2013 - 2022, Promoció 2014 - 2023, quart, tercer 0\nEls nens i nenes de cicle inicial estan molt engrescats fent manualitats. Cada setmana ens ensenyen com fan les propostes de la Júlia i com els hi surten els experiments de l’Anna. Mireu que bé que ho fan!\nCORONAVIRUS, General, Portada, Primer, Segon Activitats, confinament, coronavirus, Curs 19 - 20, EXPERIMENTEM, Manualitats 0\nEXPERIMENTS AMB L’AIGUA I MÉS MANUALITATS\nAquesta setmana us convidem a fer quatre experiments molt senzills que podreu fer amb material que segurament teniu per casa. A més a més tots ells tenen en comú un element: l’aigua. A veure si sou capaços de fer-los!\nTambé us proposem noves maneres de dibuixar els vostres noms! Esperem veure com els heu dibuixat!\nCinquè, CORONAVIRUS, experimentem, General, Portada, Primer, Quart, Segon, Sisè, Tercer confinament, coronavirus, Curs 19 - 20, EXPERIMENTEM 0\nNOUS RESPTES D’EDUCACIÓ FÍSICA\nAquesta setmana us mostrem el treball que van fent els alumnes amb els reptes proposats des d’educació Fisica.\nÉs el torn del trivial i de les activitats de resistència.\nRecordeu que anem actualitzant els altres reptes de circuits, coordinació, ball,… en els anteriors àlbums.\nCinquè, CORONAVIRUS, General, Portada, Primer, Quart, Segon, Sisè, Tercer confinament, coronavirus, Curs 19 - 20, Educació Física 0\nÚLTIM CAPÍTOL DEL CONTE DELS 7 HÀBITS\nI ja hem arribat a l’últim capítol del conte. Un capítol més que ens fa reflexionar dels fets que ens fan ser feliços i de la importància de l’equilibri en utilitzar el cor, el cos i l’ànima a més a més del cervell.\nUs animem a reflexionar sobre el vostre equilibri.\nCinquè, CORONAVIRUS, General, Portada, Primer, Quart, SECCIÓ DE CONTES, Segon, Sisè, Tercer confinament, coronavirus, Curs 19 - 20, secció de contes 0\nMÉS PROPOSTES D’EXERCICI FÍSIC\nCom us va amb els exercicis del mètode Tabata? Bé,oi? Doncs, us deixem amb l’última proposta del David.\nA 3r FEM VAIXELLS AMB MATERIAL RECICLAT\nlaia sala gorgas09/06/20\nLa Laia, el Saúl i l’Enzo ens ensenyen els vaixells ⛵que han aconseguit fer flotar. Ens encanta veure les vostres cares de felicitat nois!!! Gràcies per compartir-ho amb nosaltres?\nCliqueu damunt la imatge per veure totes les fotografies.\nCORONAVIRUS, ENIGMES I REPTES, experimentem, General, Portada, Primària, Tercer cicle mitjà, coronavirus, EXPERIMENTEM, medi, tercer 0\nBon dia a totes i tots! Com esteu? Estem a dimarts i us plantegem dos nous enigmes, en aquesta ocasió, dos enigmes matemàtics molt interessants. A veure si els sabeu resoldre, n’estem convençuts que sí! Esperem que estigueu molt bé! Us trobem molt a faltar! Una abraçada!\nENIGMES I REPTES, General, Portada 0\nA 3r ENS ATREVIM AMB EL “TRABALENGUAS PACO PECO CHICO RICO”\nlaia sala gorgas05/06/20\nFa uns dies us ensenyavem com els alumnes de 4rt deien l’EMBARBUSSAMENT Paco Peco Chico Rico?. que la Rosa, de Castellano, els havia proposat. Doncs ara, és el torn dels nens i nenes de 3r.\nCliqueu damunt la imatge i us portarà al Google Fotos de l’escola per tal que pogueu veure? els diferents vídeos? dels alumnes que ens els han fet arribar. Gràcies nois!!! Ho heu fet molt bé!!! ?\nEls que encara no ens ho heu enviat….ANIMEU-VOS A FER-HO!!!!???\nCORONAVIRUS, ENIGMES I REPTES, General, Portada, Primària, Tercer castellano, cicle mitjà, coronavirus, EXPERIMENTEM, Promoció 2014 - 2023, QuedatACasa, reptes, tercer 0\nNOVA PROPOSTA PER EXPERIMENTAR\nEn els experiments d’aquesta setmana treballarem amb un full de paper. Veurem com de resistent és i, si podem fer que ens aguanti objectes pesats. A més a més hi ha un repte final, us animeu a fer-lo?\nexperimentem, General, Portada, Primer, Segon confinament, coronavirus, Curs 19 - 20, EXPERIMENTEM 0\nLa Júlia aquesta setmana ens explica un altre conte amb la taula de llums. Un conte que ens ensenya el procés de transformació de la papallona. Esperem que el trobeu interessant!\nCORONAVIRUS, General, Portada, Primer, SECCIÓ DE CONTES, Segon confinament, coronavirus, Curs 19 - 20, secció de contes 0\nCreacions de Cicle Superior\nEls nens i nenes de cicle superior segueixen treballant de valent, mireu quins treballs que estan fent. Hem treballat la prehistòria i hem creat composicions surrealistes. Si entreu a l’enllaç podreu veure tots els treballs.\nCinquè, CORONAVIRUS, General, Portada, Primària, Sisè cicle superior, coronavirus, Curs 19 - 20, Plàstica 0\nCAPÍTOL 6 DELS HÀBITS DELS NENS FELIÇOS\nJunts i en equip és molt millor.Oi que si? Aquesta és la reflexió que ens porta el capítol d’aquesta setmana.\nContinuem amb el mètode Tabata. Us deixem amb uns nous exercicis per aplicar aquest mètode, per mantenir la forma física. Esperem que els pugueu posar en pràctica des des casa.\nPasseig Sant Jordi s/n (La Balconada)\nRETOL NOU ENTRADA\nAmbient de lectura Infantil\nAula d'informàtica d'infantil\nSala de Psicomotricitat d'infantil\nAula Petit Princep\nAula d'informàtica de primària\nSala de Psicomotricitat de primària\nTweets by serra_hunter\nActivitats Aniversaris cicle inicial cicle mitjà cicle superior confinament coronavirus Curs 17-18 curs 18-19 Curs 19 - 20 Curs 2016 - 2017 Educació Física educació infantil esport EXPERIMENTEM Festes Fi de curs Jornades culturals Manualitats medi mindfulness NADAL Nom de les classes PORTES OBERTES VIRTUALS primària Projectes promocio 2018-2027 promocio 2019-2028 Promoció 2009 - 2018 Promoció 2010 - 2019 Promoció 2011 - 2020 Promoció 2012 - 2021 Promoció 2013 - 2022 Promoció 2014 - 2023 Promoció 2015 - 2024 Promoció 2016 - 2025 Promoció 2017 - 2026 quart QuedatACasa Sant Jordi secció de contes Sortida Sortides Tallers tercer\nEscola Serra i Húnter | https://agora.xtec.cat/ceipserraihunter


Tast virtual de Cava Castell d'Or - Setmana del vi català\nTast virtual de Cava Castell d’Or\nCastell d’Or neix el 2006 de la unió de 13 cellers de diferents zones vitivinícoles del Penedès, la Conca de Barberà, Priorat, Tarragona i Montsant. Aquests cellers, amb una història centenària, aposten per unir els seus esforços i coneixements en els processos de producció, elaboració, envasat i distribució de vins, caves i olis, elevant l’estàndard de qualitat dels seus productes fins a obtenir el reconeixement internacional de les seves marques.\nEl proper dia 10 de novembre realitzarem un tast dels nostres caves Castell d’Or, línia presentada aquest 2020. Alguns d’aquests productes han estat premiats durant aquest any. Descobrirem aromes i sabors, i algunes propostes de maridatges.\nUs convidem a formar part d’aquest tast virtual que realitzarem a través del nostre canal d’Instagram @castelldorcava_vi i, posteriorment, a través del nostre canal de Youtube. Els caves del tast estaran disponibles a través de la nostra botiga on-line .\nCompra els vins per participar al tast!\n977 45 98 60


El dissabte 16 de novembre, Sant Pol de Mar celebra la 9a Fira de la Tardor, una jornada plena d'activitats per a tota la família on també té cabuda la gastronomia. Entre les propostes destaquen la mostra de cerveses artesanes als Quatre Cantons i la xocolatada a la plaça de l'estació, a càrrec dels alumnes de 6è de l’Escola Sant Pau (amb preu popular d'1 euro), que duraran tot el dia.\nA la tarda serà el torn dels panellets. Els més petits podran descobrir els dolços de tardor en un taller infantil a càrrec del forn de pa i pastisseria Grimal. Serà a la plaça Estació a les 17 h.\nMés enllà de la Gastronomia\nDurant tota la jornada, de 10 a 20 h, un munt d'activitats complementen l'oferta gastronòmica. No hi faltaran jocs infantils, activitats culturals de la biblioteca, espectacles i música.\nD'altra banda, la Fira de la Tardor tindrà també el seu costat més solidari amb una campanya de donació de sang. Aquells que vulguin col·laborar-hi hauran d'anar de 17 a 21 h a la sala polivalent Ainaud de Lasarte.


Com Arribar // Cavalls del Vent\nDes de Barcelona: A l’Alt Berguedà s’hi arriba per la carretera C-16, l’eix del Llobregat (Barcelona – túnel del Cadí).\nAccés als refugis…\nPer arribar als refugis Lluís Estasen i Gresolet, agafem la carretera direcció Saldes (B-400) entre el túnel del Collet i Guardiola. Per al Gresolet cal agafar una pista a la dreta, davant d’una gasolinera, i 8 km més de pista ens duen fins a la porta. A l’Estasen s’hi arriba per la mateixa carretera. Un cop passat Saldes, uns 2 km més endavant s’agafa una pista a la dreta en direcció al refugi i a 4 km es troba el mirador, lloc on aparcar els vehicles. El refugi és a només 15 min.\nPer al Rebost i el Sant Jordi cal entrar a Bagà. Al Sant Jordi s’hi puja caminant des de Bagà (3 h) o Gréixer (2:30 h), un poblet que es troba a la carretera de Coll de Pal. En aquesta mateixa carretera, al km 13’5, es deixa el cotxe a l’entrada de la pista i es baixa uns 10 min. a peu fins el refugi de Rebost. Del Coll de Pal al Niu de l’Àliga hi ha 1 h 30 min. a peu.\nAl Niu de l’Àliga s’hi arriba per la carretera de Castellar de n’Hug (BV-4031) o la collada de Toses (N-260), o bé passant el túnel del Cadí i pujant per la Cerdanya. A Masella cal agafar una pista per a tot terrenys que arriba a 4 km del refugi, o el telecabina Alp 2500 (a la Molina), fins a 10 min.\nPer al Serrat de les Esposes hem de deixar la carretera a l’àrea de serveis del túnel (cara nord del túnel del Cadí), direcció Riu de Cerdanya. Allà agafes la pista del coll de Pendís (turismes) i a 7 km hi ha el refugi. Seguint-la 5 km més, fins al final (coll de Pendís), s’arriba al Sant Jordi en 45 min.\nEl Refugi Cortals de l’Ingla el trobem 2 km més avall. També es pot pujar per una pista des de Bellver de Cerdanya i Talló i fer el recorregut a l’inrevés: els Cortals (8 km), tanca del coll de Pendís (10 km), les Esposes (15 km).\nPrat d’Aguiló es troba per sobre de Montellà, amb 13 km de pista per a tot terrenys.\nA Montellà s’hi arriba per la carretera de Puigcerdà a la Seu d’Urgell (N-260), per la desviació de Martinet, al costat de l’Hotel Boix.\nA la Cerdanya també s’hi arriba des de Ponts i la Seu d’Urgell (N-260)


Qui sóm - CARDOTERROR\nEl Cardot és una associació cultural que va néixer el 19 de desembre de 1981. Tot i que al llarg de la seva història ha dut a terme una gran varietat d’actes com passejades populars amb bicicleta, campionats de jocs de taula (Magic, Trivial, Uno, Domino, Monopoli, …), concursos per la televisió local RTVC, concursos de ball, col·loquis, conferències, etc, actualment es centra principalment en dues activitats força diferents.\nPer una banda els CARDEJOCS, sessions de ludoteca que s’organitzen de forma mensual l’últim dissabte de cada mes, que atrauen a tots els amants dels jocs de taula de Cardedeu i rodalies, creant cada cop més afició.\nI per altra banda el CARDOTERROR, el festival de cinema de terror i fantàstic de Cardedeu. Cada any centrat en una temàtica concreta (vampirisme, terror espacial, homes llop, zombis… etc) i que té lloc habitualment a finals del mes d’Octubre. Durant el transcurs de l’acte principal, es projecten pel·lícules centrades en la temàtica de forma retrospectiva, des de les més antigues a les més actuals, es presenten exposicions, es conviden i es fan homenatges a personatges importants relacionat amb el gènere de terror i es realitzen altres activitats relacionades amb el món del cinema.\nAny rera any el CARDOTERROR va creixent i actualment forma part de la federació TAC (Terror Arreu de Catalunya) des dels seus inicis juntament amb altres festivals destacats de terror catalans amb l’objectiu de fomentar i popularitzar el genere, compartir experiències, públic i diferents recursos.


Noticies - Quatre noves agents cíviques i de suport viari col·laboraran amb la Policia Local per promoure el civisme i l'educació viària a Manresa\nQuatre noves agents cíviques i de suport viari col·laboraran amb la Policia Local per promoure el civisme i l'educació viària a Manresa\nL’Ajuntament de Manresa ha presentat avui quatre noves agents cíviques i de seguretat viària que col·laboraran amb la Policia Local en tasques de foment de la seguretat viària i promoció del civisme. Les agents es van incorporar a l’Ajuntament el mes passat, i fins ara s’han estat formant amb agents de la Policia Local de les unitats de Districtes i Seguretat viària, a la vegada que han iniciat les tasques en el camp del civisme, a tall d'observadores i de detecció d'incidències. Al llarg de la propera setmana iniciaran les tasques de foment de la seguretat viària.\nTal com ha explicat la Regidora de Seguretat Ciutadana, Olga Sànchez, a la roda de premsa d’aquest matí, les agents portaran a terme l’activitat pedagògica, tant en el camp del civisme com de la mobilitat, als accessos d’escoles i en diversos espais públics.\nLa iniciativa respon a la demanda que hi ha des de fa temps per part de les escoles de reforçar la seguretat en els accessos i passos de vianants a les hores d’entrada i sortida. “Com que els horaris de les escoles coincideixen, era difícil cobrir-les totes amb els agents de la Policia Local”, ha explicat Olga Sànchez, i ha afegit que “la solució va venir dels plans d’ocupació oferts per la Diputació de Barcelona, ja que permetia d’una banda oferir contractes de 9 mesos, que és el que dura el curs escolar, i a al vegada, contractar les persones amb el perfil adequat, en aquest cas, persones provinents de l’àmbit educatiu i de dinamització social”.\nEn aquest sentit, el Sergent responsable de les àrees de trànsit i mobilitat de la Policia Local, Carles Muñoz, ha dit que gràcies a aquest perfil professional de les agents, “la formació inicial ha estat més ràpida i de seguida van poder començar amb les tasques de civisme”. Pel que fa a l’àmbit de la mobilitat, els agents de la Policia Local han format les noves agents de suport viari en aspectes com aturar vehicles, el temps de reacció dels conductors o les conductes habituals dels vianants a les sortides dels centres educatius.\nMuñoz també s’ha referit a l’avantatge que suposa que les agents no duguin uniforme, ja que “tenen menys carrega professional, aporten una mirada més fresca i ja està tenint molt bona resposta per part dels ciutadans”.\nLes agents, seguint un calendari programat de presència a les escoles, ajudaran els alumnes a travessar el carrer d’una forma segura, i interactuaran amb l’alumnat i els seus acompanyants (pares, mares, avis, àvies...) a qui facilitaran material divulgatiu i consells per a una vialitat segura, amb la voluntat de crear consciència ciutadana i disminuir l’accidentalitat.\nLes agents, Maria Teresa Llumà, la Marta Sellarés, Alexandra Gómez i Anna Maria Gómez, han explicat a la roda de premsa que la seva tasca als accessos dels centres educatius de primària és més de suport que de control, i cerca una acció pedagògica que posi en evidència quines conductes s’han d’evitar i quins bons hàbits cal que incorporin els vianants. “De moment és sobretot feina informativa, dins de campanyes com la de ‘No et saltis el pas’, impulsada per la Policia Local, o les ordenances de civisme de l’Ajuntament”. Les dades i informació obtinguda es recullen a l’observatori del civisme.\nFora dels horaris escolars, a més a més, les agents cíviques duran a terme tasques d’observació, informació, sensibilització i promoció d’actituds cíviques per tal de fomentar accions de bona convivència i respecte entre la ciutadania, així com el bon ús dels béns públics i privats de la ciutat. Es fa en diversos àmbits: espais de la via pública de gran afluència on la tasca divulgativa por arribar a més població (fires, mercats, etc..) i espais públics d’esbarjo, com ara parcs i jardins. En aquest sentit, aborden els problemes més recurrents: propietaris d’animals que no recullen les deposicions, deslluïment de mobiliari urbà o brossa i residus a la via pública.


Ésdansa assumeix la vicepresidència de Festivals du Sud\nLes Preses ha acollit l'assemblea general de l'associació\nÉsdansa ha assumit la vicepresidència de Festivals du Sud, la xarxa dels principals festivals europeus de dansa d’arrel tradicional. La nova junta directiva es fa formalitzar el passat cap de setmana, durant la celebració de l’assemblea general de Festivals du Sud que es va realitzar a l’Espai de Dansa d’Arrel Tradicional de Les Preses. El director d’Ésdansa, Jordi Fosas, considera que el fet que l’Ésdansa hagi assumit la vicepresidència de l’associació és un reconeixement a la feina ben feta fins ara, un reconeixement a nivell europeu.\nL’assemblea general de Festivals du Sud, que va sumar l’assistència de representants d’una vintena de festivals europeus, va comptar també amb la presència de l’alcalde de Les Preses, Pere Vila, que va animar a tots els festivals participants i a l’associació a continuar treballant per promocionar la dansa arreu del món. Vila també va destacar el bon treball de l’Ésdansa, el Festival Internacional de Música i Dansa de Les Preses.\nPer la seva banda, el president de Festivals du Sud i alcalde de la localitat francesa de Tarascon Sur Ariège, Alain Sutra, va destacar l’important paper que Ésdansa ha tingut en l’organització de l’associació. Ésdansa es va adherir a Festivals du Sud l’any 2007, un any després de la fundació de la xarxa. L’any següent, el 2008, el festival de Les Preses s’incorporava a la junta directiva de Festivals du Sud. Tres anys després n’assumeix la vicepresidència.\nFestivals du Sud és una xarxa que integra els principals festivals europeus de dansa d’arrel tradicional amb l’objectiu de facilitar mecanismes de cooperació i col·laboració entre ells. Els membres de l’associació col·laboren en l’organització de gires de grups internacionals, en la gestió diplomàtica i administrativa amb els països dels grups convidats, en l’assistència mèdica dels artistes, en els transports internacionals de les companyies... A dia d’avui en formen part 32 festivals.\nÉsdansa 2012, organitzat pel Cercle de Cultura Tradicional i Popular Marboleny, se celebrarà del 21 al 26 d’agost.


(Text del llibre en castellà) Com si la diversitat sexual aparegués de forma sobtada en l'edat adulta, el sistema educatiu espanyol segueix ignorant l'existència dels i les adolescents lesbianes, gais, bisexuals i transsexuals així com d'aquells que, simplement, no senten ni volen com la majoria heterosexual . El silenci i la desatenció d'aquest tipus de diversitat reforcen determinades actituds homòfobes que, com es mostra en aquest estudi, provenen d'un grup minoritari però regeixen el dia a dia dels centres de primària i secundària. A les pàgines d'el llibre, es descriuen els mecanismes que, encara avui, converteixen les aules en un dels llocs més perillosos per a les persones bisexuals, transsexuals, gais o lesbianes. Així mateix, es detallen les conseqüències que comporta aquesta situació per al conjunt dels adolescents.\nAquest producte està en el nostre catàleg des de 07/12/2009.\nAviseu-me de les actualitzacions de ADOLESCENTES ANTE LA DIVERSIDAD SEXUAL. HOMOFOBIA EN LOS CENTROS\ndimecres 08 desembre, 2021 33548832 peticions des de divendres 12 desembre, 2003


Un ciberatac deixa inoperatiu el sistema informàtic de l'Ajuntament de Castelló de la Plana - À Punt\nUn ciberatac deixa inoperatiu el sistema informàtic de l'Ajuntament de Castelló de la Plana\nEl consistori ha denunciat els fets davant la Policia Nacional, mentre que treballa per a reorganitzar el servei d'atenció ciutadana i restablir la normalitat al més prompte possible.\nL'ajuntament de Castelló de la Plana, en una imatge d'arxiu / À Punt NTC\n31 de març 2021 - 09:37\nL'Ajuntament de Castelló de la Plana ha sigut víctima aquest dimarts d'un atac informàtic que ha deixat inoperatius serveis com ara la seu electrònica, el portal tributari i fins i tot el lloc web municipal, així com el sistema informàtic intern del consistori. Fonts municipals han assenyalat que el Departament de Modernització i empreses especialitzades en ciberseguretat estan analitzant l'incident i treballant per a restablir la normalitat com més prompte millor.\n⚠ L'Ajuntament de Castelló ha registrat un atac informàtic pel qual han quedat inoperatius alguns serveis.\n👩🏻💻 Estem treballant per a restablir el sistema el més prompte possible.\n⬆ Ací tens el comunicat oficial.\n🙏🏼 Disculpeu les molèsties. pic.twitter.com/NzAjIpBloC\n— Ajuntament de Castelló (@AjuntCastello) 30 de marzo de 2021\nEl primer diagnòstic dels serveis tècnics apunta que darrere de l'atac hi ha un 'ransomware', un arxiu maliciós que encripta i restringeix l'accés a determinades parts del sistema operatiu infectat, i demana un rescat per a desbloquejar-les. L'Ajuntament de Castelló ja ha denunciat els fets davant la Policia Nacional i de l'Agència Espanyola de Protecció de Dades (AEPD).\nLa incidència ha afectat molts veïns i veïnes de la capital de la Plana Alta, que dimarts es quedaren sense poder fer tràmits com per exemple empadronar-se o registrar documentació.\nEls responsables municipals està reorganitzant el servei d'atenció ciutadana i ha pres les dades a totes aquelles persones que ahir tenien cita per a realitzar gestions per a citar-les novament quan es puga restablir el sistema. D'altra banda, s'està estudiant ampliar els terminis administratius durant el temps que dure la incidència.\nA més, es telefonarà a qui tenia cita prèvia per a donar-li una nova data quan el sistema torne a funcionar, amb la finalitat d'evitar esperes. El telèfon d'atenció ciutadana, el 010, continua operatiu en l'horari habitual, de 8 a 15 hores.\nL'atac informàtic d'aquest dimarts no es tracta d'un cas aïllat, ja que aquest tipus d'incidents s'han repetit amb relativa freqüència durant la pandèmia de coronavirus. El març de 2020, al començament del confinament domiciliari, un ciberatac semblant va tombar el portal web del SEPE. I fa dos anys, a la Universitat Jaume I de Castelló (UJI) li piratejaren el compte de Twitter.


Qui Som - Universitat Vivencial\nLa Universitat Vivencial és una proposta de formació dirigida a mares, pares, professionals de l’educació i tota persona que estigui present durant el creixement de nens i adolescents. El projecte neix del desig de tots els que estem presents en la criança i educació dels infants i adolescents, de sentir-nos acompanyats en aquest procés.\nDE QUINA MANERA SOM PRESENTS EN LES VIDES DELS NOSTRES JOVES I INFANTS?\nLa Universitat Vivencial ofereix la possibilitat de crear un espai en el qual puguem compartir experiències, aprendre i obtenir eines que ens ajudaran en el dia a dia, a viure, la nostra tasca educacional, o la nostra vivència familiar com una oportunitat de desenvolupament personal que ens servirà per entendre a l’altre i a nosaltres mateixos, i així poder sentir les nostres vides amb major alegria i comprensió.\nAixí mateix, aquest és un projecte de formació integral des de la vivència.\nIntegral perquè entenem la persona com un tot, en el que cos, ment, esperit i emoció són atesos i cuidats, unint-nos des d’aquesta perspectiva de l’ésser humà a la mirada platònica de les seves dimensions segons la qual el cos humà és el carruatge, el pensament són les regnes, els sentiments els cavalls i el jo, l’ésser, el cotxer que el condueix.\nI vivencial perque tots els continguts seran treballats en nosaltres mateixos, en un aprenentatge pràctic, imprescindible per propiciar un veritable creixement, que ofereixi els nens i adolescents el millor de nosaltres com a referents per ells.\nFonamentats en valors com l’Amor, la Presència, l’Escolta, l’Acompanyament i la Tolerància, aquesta és una aposta de confiança en un mateix i en els altres, en la que la Universitat Vivencial posarà a disposició de les persones, un espai per descobrir que tot el que necessitem per cuidar dels nostres petits i joves està dintre nostre i que la resposta a tantes preguntes que ens hem fet moltes vegades, davant de situacions viscudes està dintre de cadascú de nosaltres.\n“Siguem per deixar ser” és el repte que tenim davant d’un altre ésser. Només cuidant-nos a nosaltres mateixos, aprendrem a cuidar als altres. Només respectant-nos a nosaltres aprendrem arespectar als altres. Només sent, deixarem ser.\nUna invitació a treballar, a mirar junts, perque, plegats cuidem, plegats creixem.\nLa Universitat Vivencial de mares, pares i acompanyants educatius, és un projecte que neix de la mà d’Aquiara Participa Social. Una cooperativa de serveis professionals especialitzats en Màrqueting, Comunicació i Desenvolupament de Negoci, sense ànim de lucre, formada per una xarxa participativa d’empresaris i institucions compromesos socialment, amb la finalitat d’impulsar una emergent consciència empresarial i crear o promoure iniciatives de canvi social.\nLa Universitat Vivencial és el primer projecte que Aquiara Participa Social crea i impulsa gràcies a la col.laboració desinteressada, d’una banda, d’alguns dels professionals i algunes de les empreses de la Xarxa Participativa i d’altra banda\ngràcies a L’Ajuntament de Vilanova del Vallès que ha estat la primera institució de la Xarxa Participativa que ha cregut en el projecte i l’ha recolzat.\nEn un moment de profunda transformació social, cada cop més persones treballem per acompanyar aquest canvi, oferint alternatives que ens ajudin a viure d’una manera més plena i conscient. Però ser més feliços implica compromís. Per això des d’Aquiara Participa Social creem, recolzem i impulsem aquells projectes que afavoreixin l’obertura de la consciència individual i col·lectiva, necessària per acompanyar aquest procés de transformació social, creant experiències i construint alternatives per avançar cap a un món més feliç.\nDirecció pedagògica i facilitadora\nDirecció pedagògica i facilitador\nAssessorament pedagògic i facilitadora\nMembres de la Xarxa participativa d’Aquiara Participa Social que han col·laborat:\n· Mercedes Crespo, Assessorament en Màrqueting\n· Montse Falcó, Desenvolupament del mòdul Crear Salut\n· Alberto Navarro i Valerio Ognibene de Jimmy Knows, Imatge corporativa i web\n· Marco González i el seu equip de Vibra, Branding i campanya de comunicació\n· Julián Vázquez, Direcció de producció\n· Albert Gratacòs, Direcció Audiovisual\n· Jose Manuel Chica, Disseny Energètic de l’espai\n· Ajuntament de Vilanova del Vallès,Conveni de col·laboració d’espai per a la primera seu de la Universitat Vivencial


Independentisme i realitat - Diari de Girona\nIndependentisme i realitat\nfrancesc esteva 15.08.2020 | 00:43\nIndependentisme i realitat Diari de Girona\nEls independentistes no volen enfocar els temes per resoldre'ls sinó per intentar mantenir els seus en el convenciment que la lluita continua sobretot quan ja estem en campanya electoral. Si això és bo per a Catalunya (versió Pujol) o per als ciutadans de Catalunya (versió Tarradellas) és un tema a escatir.\nParlem dels líders polítics empresonats. He defensat sempre que els voldria lliures (però inhabilitats un temps). Ells diuen, sabent que és fals, que no van fer res mal fet quan van saltar-se les lleis que havíem votat tots. En una decisió polèmica els jutges acaben de revocar-los la semillibertat. Els independentistes reaccionen dient que el Govern espanyol els persegueix. Saben que és fals, els únics que han actuat han sigut els jutges, amb els quals no sempre he compartit criteri, però que tenen criteri propi.\nAra bé, si el que volguessin és enfrontar el Govern Sánchez amb el problema, ho tenen fàcil, només han de demanar l'indult. Aleshores sí que el Govern com a tal (no els jutges) hauria de respondre i podríem parlar del que «fa» el Govern i no de suposicions. Però no ho volen fer perquè suposaria dir (encara que fos amb la boca petita) que el que van fer el 6-7 de setembre del 17 al Parlament va ser saltar-se les lleis i això, diuen, mai ho diran. Molts pensem que seria el més raonable perquè, si ho fessin, el Govern hauria d'afrontar el problema. Hi ha indicis que els concediria l'indult tot i l'oposició de Ciutadans, el PP i ja no diguem Vox (perquè diguin que tots són iguals). La pregunta és: volen resoldre realment el tema dels presos?\nParlem de corrupció. En un acudit de La Vanguardia, es veien dues bombolles, una plena d'estelades denunciant la corrupció de la monarquia i una altra plena de banderes espanyoles denunciant la corrupció dels Pujol. Hi faltava la que crec que és majoritària, la dels que denunciem les dues suposades corrupcions per igual. Em repetiré, la justícia és lenta però ha sigut implacable sigui amb Urdangarin, amb la Gürtel, amb els ERES andalusos, amb el 3% dels convergents o amb altres casos. Espero que en els casos presents també actuï d'acord amb els fets.\nEl Rei emèrit va jugar un paper fonamental en la transició (sense ell les coses haurien estat infinitament més complicades) i en Pujol va governar Catalunya durant 23 anys. Cal defensar la presumpció d'innocència i deixar-ne les institucions al marge, però en un i altre cas hi ha indicis prou fonamentats per suposar que han existit fets delictius. Els Pujol diuen que la seva fortuna ve d'una deixa (que, en cas d'existir, Pujol va amagar inclús a la seva germana) i de la seva miraculosa multiplicació gràcies a l'expertesa financera del fill gran, tot molt dubtós. La renúncia de Felip VI a l'herència del seu pare i ara el viatge d'aquest amb destí desconegut (una falta de transparència de la monarquia inútil i incomprensible) són també prou significatives.\nNecessitem que la justícia actuï com més aviat millor per separar els corruptes i preservar les institucions. No crec ni en comissions parlamentàries (coneixen alguna resolució important de la del Parlament català sobre el 3% i els Pujol?) ni en querelles com la del vicari o resolucions parlamentàries il·legals que ni els lletrats volen publicar. Els que volem que s'aclareixin tots els casos voldríem que la Fiscalia actuï i que els Pujol i el Rei emèrit, en cas de provar-se els fets, ens tornessin el que quedi provat que han robat i l'emèrit perdi, igual que Pujol, qualsevol privilegi. Proposar ara reformes constitucionals sense concreció és pura gesticulació inútil. Segurament caldran reformes però han de ser molt treballades, consensuades i deixant ben lligat l'entramat institucional. No crec que en l'actual situació parlamentària, amb la pandèmia i la crisi econòmica que tenim a sobre, sigui el millor moment per dedicar esforços a discutir canvis constitucionals.\nTorra va ser l'únic president autonòmic que no va assistir a la reunió de San Millán de la Cogolla. Potser estaria bé que els empresaris i la societat civil protestéssim per marginar-nos del projecte més important per fer front a la pandèmia i modernitzar el país: els fons europeus. Segur que el Govern català més endavant protestarà dient que se'ns menysté però no veig com ho defensaran després de marginar-se voluntàriament. A més, cal remarcar que qualsevol pla que es pugui consensuar per gestionar els fons europeus haurà de contenir projectes concrets (no estarà basat en quotes territorials) i que quan ens ofereixen cogestionar-lo ho rebutgem.\nA poc a poc el Govern Sánchez proposa un federalisme de fet basat en la cogestió. No és un camí ni fàcil ni planer però hi ha qui pensem que és l'únic realment efectiu per al nostre estat autonòmic. Els independentistes el rebutgen adduint un argument religiós. Si la independència és l'únic objectiu (no compaginable amb cap altre), s'ha de fer tot el possible per desprestigiar Espanya i no podem participar en la cogestió de res amb els altres espanyols. Retornant al principi, creuen que això és bo per a Catalunya i per als seus ciutadans? Creuen que restar al marge de les decisions per fonamentalisme és bo per a algú? La decadència econòmica i social de Catalunya en què ja estem immersos s'agreuja amb decisions com la que comentem.\nEn aquests moments la preocupació de la ciutadania crec que és la COVID i la crisi econòmica que ens deixen un panorama desolador. Europa ens ha donat la mà amb generositat i el que cal és aprofitar l'ocasió. El proper any tenim assignats 20.000 milions per projectes si els projectes que presentem convencen Europa i d'això depèn l'accés a la resta del paquet fins als 140.000 milions. Aquests són els problemes que ens haurien de preocupar perquè configuraran el nostre futur.\nHan comprat moble bar?.